*OBJAVA ZA MEDIJE*

*Svjetski sportski spektakl prvi put u Hrvatskoj*

**Svečano otvoren Croatia Rally 2021: Najveći sportski događaj u Hrvatskoj**

*Zagreb, 23. travnja 2021.* – Croatia Rally je i službeno otvoren. Treća etapa Svjetskog prvenstva u reliju i najveći svjetski sportski događaj u Hrvatskoj započeo je ceremonijom otvorenja ispred Nacionalne i sveučilišne knjižnice u Zagrebu, a do nedjelje će najveće reli zvijezde juriti lokalnim cestama Zagrebačke, Karlovačke i Krapinsko-zagorske županije.

Svečanost otvorenja održana je pod strogim epidemiološkim mjerama. Nazočili su joj i brojni državni dužnosnici koji su podržali veliki događaj za hrvatski sport – izaslanik Predsjednika RH, **Željko Jovanović**, zamjenica gradonačelnika koja obnaša dužnost gradonačelnika Grada Zagreba, **Jelena Pavičić Vukićević**, ministar prostornog uređenja, graditeljstva i imovine, **Darko Horvat**, ministrica turizma i sporta, **Nikolina Brnjac**, direktor Hrvatske turističke zajednice, **Kristjan Staničić** i predsjednik Sabora, **Gordan Jandroković**. Ceremoniji otvorenja nazočio je i zamjenik ministra kulture i sporta Grčke, **Lefteris Avgenakis.**

*„Put do ovog velikog uspjeha za hrvatski sport i Hrvatsku bio je dug i težak, ali smo uspjeli zahvaljujući napornom radu cijelog tima. Svjetsko prvenstvo u reliju stiglo je u Lijepu našu i dat ćemo sve od sebe da tu i ostane. Zahvaljujem svim prijateljima, volonterima, donatorima i sponzorima, bez njih sve ovo ne bi bilo moguće. Svim vozačima i suvozačima želim puno sreće i zdravlja na WRC-u u Hrvatskoj u ovoj i nadolazećim godinama“*, istaknuo je **Daniel Šaškin**, predsjednik Organizacijskog odbora Croatia Rallyja.

Službeno je predstavljeno svih 65 posada koje će se u Hrvatskoj boriti za bodove u ukupnom poretku, a natjecateljima je sreću na brzinskim ispitima poželjela i ministrica turizma i sporta, **Nikolina Brnjac**, koja je istaknula kako je Svjetsko prvenstvo u reliju jedan od najvećih sportskih događaja ikad održanih u Hrvatskoj.

Među 65 vozača bit će i 6 hrvatskih predstavnika - **Viliam Prodan**, **Martin Ravenščak**, **Krešimir Ravenščak**, **Ivica Siladić**, **Mate Butorac** i **Željko Magličić** koji će se na domaćem terenu boriti s brojnim vrhunskim vozačima. Prijenos svečanog otvorenja emitiran je na HRT2, gdje će se moći pratiti i ostatak natjecanja, a osim Hrvatske radiotelevizije, oktanski spektakl moguće je pratiti i u programu Arena Sporta, dok se svi brzinski ispiti prenose putem WRC + servisa.

*„Sretni smo što možemo ugostiti ovakav sportski spektakl i to u godini u kojoj obilježavamo 115 godina automobilizma u Hrvatskoj. Posebno bih želio zahvaliti predsjedniku Svjetske automobilističke federacije, gosp. Jeanu Todtu, pokojnom gradonačelniku Bandiću, WRC Promoteru, klubovima organizatorima i svima koji su doprinijeli da ovaj sportski spektakl stigne u Hrvatsku“*, dodao je **Davorin Štetner**, predsjednik Hrvatskog auto i karting saveza.

Predsjednik Hrvatskog sabora Gordan Jandroković čestitao je organizatorima koji Svjetsko prvenstvo u reliju organiziraju u specifičnim uvjetima, i istaknuo da će zahvaljujući Croatia Rallyju brojni gledatelji širom svijeta vidjeti hrvatske prirodne ljepote. Dobrodošlicu je gostima i sportašima zaželjela i zamjenica gradonačelnika koja obnaša dužnost gradonačelnika Grada Zagreba, Jelena Pavičić Vukićević, koja je istaknula kako će Hrvatska do 25. travnja biti centar auto-moto svijeta.

Vodeći reli vozači i favoriti za osvajanje Croatia Rallyja istaknuli su svoje uzbuđenje prvim WRC natjecanjem u Hrvatskoj. **Sébastien Ogier** dodao je kako očekuje izazovne ceste zbog kiše koja je noćas padala, dok Estonac **Ott Tänak** osim izazovnih staza ističe i prirodne ljepote kojima prolaze brzinski ispiti.

**Croatia Rally je vrlo važna etapa za ukupni poredak na Svjetskom prvenstvu**

Jučer je na obroncima Medvednice završen shakedown - službeni slobodni trening natjecanja na kojem je najbrža bila britanska posada Elfyn Evans/Scott Martin u Toyoti Yaris WRC s poboljšanom aerodinamikom za premijerno izdanje Svjetskog prvenstva u reliju u Hrvatskoj. Danas je na rasporedu ukupno osam brzinskih ispita koji se voze u dvije sekcije, a prva etapa započinje brzincem Rude - Plešivica u dužini od 6,94 kilometara od 08:39.

Svi građani zainteresirani za reli mogu i izbliza pogledati kako izgledaju najbrži trkaći automobili. Od petka u 21 do subote u 7 će na Trgu bana Jelačića biti parkirani automobili svih posada koje se natječu, a impresivne kadrove poput ovog vidjet će više od 800 milijuna ljubitelja automobilizma diljem svijeta.

WRC iz Hrvatske će se prenositi live u više od 150 zemalja širom svijeta, radi čega je u Hrvatsku stiglo više od 200 novinara, fotografa i snimatelja. Live prijenos kao i snimke najatraktivnijih brzinskih ispita u Hrvatskoj će biti dostupni na domaćim TV kanalima: programu Hrvatske radiotelevizije i Arena Sporta, kao i preko WRC+ servisa.

Live prijenos svih etapa moguće je gledati na: <https://www.wrc.com/en/news/2021/wrcplus/live-stream-schedule-croatia-rally/>. Sve informacije i novosti možete pratiti na službenoj web stranici [rally-croatia.com](https://rally-croatia.com/hr/?utm_source=google&utm_medium=cpc&utm_campaign=s_hr&gclid=Cj0KCQjwl9GCBhDvARIsAFunhsnGPEUwxz3OvjOMKrUiN4x4Pof3Fy6ZadSKk62r9BFrBp7fnFhrs40aAidzEALw_wcB) te na službenim kanalima na društvenim mrežama na Facebooku - [Croatia Rally](https://www.facebook.com/WRCcroatiaRally),  Instagramu - [Croatia Rally](https://www.instagram.com/croatiarally/), Twitteru - [Croatia Rally](https://twitter.com/croatia_rally) i YouTube kanalu - [Croatia Rally](https://www.youtube.com/channel/UCUxfOUJ-QAP2XHueAq4jSmQ).